Griekwastad-moorde: "Mans mag nie huil nie" | Maroela Media
'n Maatskaplike werker het Woensdag aan die hof gesê die minderjarige is grootgemaak om nie enige emosie te wys of voor ander mense te huil nie. "Dit is waarskynlik waarom hy nie enige emosie in die hof gewys het nie," het Catharina Klaaste, 'n maatskaplike werker van die departement van korrektiewe dienste, gesê, berig IOL.
Die 17-jarige is skuldig bevind aan die moord op Deon Steenkamp (44), sy vrou Christel (43) en hul dogter Marthella (14). Hy is ook skuldig bevind dat hy Marthella verkrag het en 'n klag van dwarsboming van die gereg.
IOL berig Klaaste het by die Kimberley korrektiewe sentrum met die tiener konsulteer en hy het glo aan haar gesê daar is geen rede om vir hom bang te wees nie. Hy het gesê hy kan nie verstaan waarom mense vir hom bang is nie," het sy getuig. Sy sê sy het nooit die idee gekry dat hy sy emosies of trane terughou nie. "Hy het gesê hy het nie die misdade gepleeg nie en kan dus nie verantwoordelikheid aanvaar nie."
Klaaste glo tronkstraf sal die beskuldigde die geleentheid bied om oor sy dade na te dink, aangesien hy nog nie verantwoordelikheid aanvaar het nie, en geregtigheid laat geskied aan die erns van die oortredings, aangesien hy nog nie enige berou getoon het nie.
Karen van Wyk, 'n maatskaplike werker van die departement van maatskaplike ontwikkeling, het gesê die beskuldigde het vir haar gesê hy is van 'n jong ouderdom af geleer dat mans nie mag huil nie. Hy het glo ook vir haar gesê sy regsadviseur het hom aangeraai om nie besonderhede oor die moorde te verskaf nie, aangesien dit moontlik sy appèlaansoek kan beïnvloed. "Hy ontken enige betrokkenheid en toon geen berou nie," het van Wyk getuig, berig IOL verder.
Riaan Bode, vir die beskuldigde, het aangedui dat sy kliënt wel gehuil het, ondanks die feit dat hy daarvan beskuldig word dat hy nie enige emosie toon nie.
IOL berig verder slagofferimpakstudies is Dinsdag in die hof gedoen. Heidrun Buhrow van die departement van maatskaplike ontwikkeling in Gauteng, het gesê Deon se suster, Elizabeth Vermaak kan nie die beskuldigde vergewe nie. Die hof het ook gehoor talle familielede ly steeds aan erge depressie en angs.
John Henry Dykman, onderwyser aan Greys College in Bloemfontein waar die 17-jarige skoolgegaan het voordat hy vir die moorde in hegtenis geneem het, het gesê die tiener het onaanvaarbare gedrag getoon ná sy inhegtenisname, berig IOL. Dykman sê die seun, wat gewoonlik teruggetrokke en stil was, was skielik vol selfvertroue en arrogant. Hy het glo gereeld ook sonder toestemming uit die klas gestap om in die son te gaan staan wanneer hy koud gekry het.
Brian du Plessis, die Afrikaans-taalonderwyser aan die skool, het gesê die beskuldigde het kort ná die moorde weer normaal funksioneer. "Ons wou nie glo hy is skuldig nie," het Du Plessis gesê. "Die skool, onderwysers en medeskoliere het hul emosionele ondersteuning en simpatie aangebied, maar dit was nie nodig nie. Hy het tydens pouses en tussen klasse grappe gemaak en met sy vriende gespeel."